b'\n_START_ARTICLE_\nKaj je najlep\xc5\xa1e, najmo\xc4\x8dnej\xc5\xa1e in najdebelej\xc5\xa1e na zemlji?\n_START_SECTION_\nVsebina\n_START_PARAGRAPH_\n\xc5\xbdivela sta bogatin in reve\xc5\xbe. Bogatin je bogastvo, ki ga je imel, pridobil po krivem. To\xc5\xbeil je reve\xc5\xbea za majhno njivico, ki pa je bila reve\xc5\xbeeva edina last. Sodnik ni prisodil njive niti bogatinu, ki ga je podkupil, niti reve\xc5\xbeu. Da bi la\xc5\xbeje razsodil, jima je zastavil uganko: Kaj je najlep\xc5\xa1e, najmo\xc4\x8dnej\xc5\xa1e in najdebelej\xc5\xa1e na zemlji? Bogatin je za pomo\xc4\x8d prosil svojo \xc5\xbeeno, reve\xc5\xbe pa \xc5\xbeene ni ve\xc4\x8d imel in se je zato posvetoval s h\xc4\x8derko. Drug dan sta oba re\xc5\xa1itev posredovala sodniku. Bogatin je rekel:\xc2\xa0\xc2\xbbNajlep\xc5\xa1e je zlato, najmo\xc4\x8dnej\xc5\xa1i je lev in najdebelej\xc5\xa1i spitan vol.\xc2\xab\xc2\xa0Reve\xc5\xbe pa je poni\xc5\xbeno dejal:\xc2\xa0\xc2\xbbNajlep\xc5\xa1a je prava pamet, najmo\xc4\x8dnej\xc5\xa1i je spanec, ker vsakega premaga, in najdebelej\xc5\xa1a je la\xc5\xbe, ker je ne more nih\xc4\x8de zmeriti.\xc2\xab\xc2\xa0_NEWLINE_Sodniku je bil odgovor reve\xc5\xbea v\xc5\xa1e\xc4\x8d, zato je presodil v njegovo korist._NEWLINE__NEWLINE_Zanimalo ga je tudi, \xc4\x8de je sam pri\xc5\xa1el do te modrosti. Reve\xc5\xbe mu je povedal, da mu je pri tem pomagala h\xc4\x8di, ki jo je sodnik takoj \xc5\xbeelel spoznati. Naslednji dan, ko je sodnika obiskala reve\xc5\xbeeva h\xc4\x8di, ji je le-ta zopet zastavil uganko, na katero je prepri\xc4\x8dljivo odgovorila. Odlo\xc4\x8dil se je, da jo bo vzel za \xc5\xbeeno. Nekega dne je sodnik rekel \xc5\xbeeni, da se ne sme z nikomer pogovarjati o njem, \xc4\x8de njega ni doma. Ko je od\xc5\xa1el, sta kmalu pri\xc5\xa1la dva mo\xc5\xbea, ki sta zapravila nanj \xc5\xbee veliko premo\xc5\xbeenja. \xc5\xbdena pove, da ga ni doma, in ju vpra\xc5\xa1a, \xc4\x8demu sta pri\xc5\xa1la. Ko ji razlo\xc5\xbeita, jima ona re\xc4\x8de, naj stvar raje poravnata med seboj, kajti tako bosta imela manj stro\xc5\xa1kov in zamude. Tako se mo\xc5\xbea sporazumeta. Ko se vra\xc4\x8data domov, naletita na sodnika, ki ju ves za\xc4\x8duden vpra\xc5\xa1a, kako to, da sta tako prijazno skupaj, ko pa sta se prej sovra\xc5\xbeila. Mo\xc5\xbea mu vse razlo\xc5\xbeita. Sodnik je bil zelo jezen na svojo \xc5\xbeeno, in ko je pri\xc5\xa1el domov, ji je rekel, da bo popoldne zadnji\xc4\x8d jedla kosilo z njim, kajti nato naj spravi svoje cunje in odide. Rekel ji je, da s seboj lahko vzame tri re\xc4\x8di: tisto, kar najbolj potrebuje, kar najbolj ljubi, in tisto, s \xc4\x8dimer se najraje igra. Med kosilom mu \xc5\xbeena v kozarec da tableto, tako da mo\xc5\xbe zaspi. Ona pa je vzela s sabo denar, mo\xc5\xbea in dete ter od\xc5\xa1la na svoj dom. Ko se je sodnik zbudil in ugotavljal, kje je, je videl \xc5\xbeeno, kako prede za kolovratom. Vpra\xc5\xa1al jo je, zakaj ga je prinesla tja. \xc5\xbdena mu je odgovorila, da ji je sam rekel, naj vzame tisto, kar najbolj potrebuje - denar, tisto, kar najbolj ljubi - njega, in tisto, s \xc4\x8dimer se najraje igra - otroka._NEWLINE_Od takrat sta \xc5\xbeivela mirno brez prepiranja.'